Document ID: 32009R0702

A BIZOTTSÁG 702/2009/EK RENDELETE
(2009. augusztus 3.)
a borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és a borágazat ellenőrzése tekintetében történő végrehajtására vonatkozó részletes szabályok megállapításáról szóló 555/2008/EK rendelet módosításáról és helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 103za. és 85x. cikkére,
mivel:
(1)
A tagállamok igazgatási terheinek csökkentése érdekében és figyelembe véve az 555/2008/EK bizottsági rendelet (2) keretében az általuk a táblázatokban közölt jelentős mennyiségű információt, valamint azt a tényt, hogy a tagállami jogszabályok gyakran elektronikus formában is elérhetők, indokolt előírni, hogy a támogatásiprogram-tervezetekhez kapcsolódó tagállami jogszabályok Bizottságnak történő bejelentése, amiről az említett rendelet 2. cikkének (2) bekezdése rendelkezik, teljesíthető legyen azon internetcím bejelentésével, amelyen az érintett jogszabály elérhető.
(2)
Az 555/2008/EK rendelet 10. cikkének b) pontja - tévesen - az adott cikkben megállapított feltételekre hivatkozik. Mivel az adott cikk nem állapít meg feltételeket, hanem azokat az említett rendelet rögzíti, az adott pont szövegezését megfelelően helyesbíteni kell.
(3)
Az 555/2008/EK rendelet 19. cikke a beruházási intézkedés pénzgazdálkodásáról rendelkezik. A pénzeszközök jobb felhasználásának lehetővé tétele érdekében indokolt előírni, hogy valamely intézkedés egyes műveleteinek végrehajtását követően is kerülhessen sor kifizetésre, biztosítva ugyanakkor azt is, hogy az érintett kérelemben előírt intézkedés egésze megvalósuljon. Ezenkívül annak érdekében, hogy a jelenlegi gazdasági és pénzügyi válság közepette a beruházási projektek megvalósítását meg lehessen könnyíteni, 2009-ben és 2010-ben indokolt megemelni az előlegek felső határát.
(4)
Az 1234/2007/EK rendelet 103n. és 180. cikke szerint a tagállamok az adott rendelet 103p., 103t. és 103u. cikkében említett intézkedésekre az állami támogatásokról szóló, vonatkozó közösségi szabályoknak megfelelően állami támogatást nyújthatnak. Míg a Szerződés 87. és 89. cikke az 1234/2007/EK rendelet 1. cikkének (1) bekezdésében említett termékek előállítására és kereskedelmére alkalmazandó, a Szerződés 88. cikke nem alkalmazandó a tagállamok által az említett rendelettel összhangban az 1234/2007/EK rendelet 103n. cikkének (4) bekezdése alapján teljesített kifizetésekre. Mivel ennek megfelelően az állami támogatás bejelentése nem az EK-Szerződés 93. cikkének alkalmazására vonatkozó részletes szabályok megállapításáról szóló, 1999. március 22-i 659/1999/EK tanácsi rendeletben (3) és annak végrehajtási rendeleteiben megállapított formában van előírva, egyszerűsített adatszolgáltatásról kell rendelkezni annak ellenőrizhetősége érdekében, hogy az ilyen kifizetések megfelelnek-e az állami támogatásra vonatkozó szabályoknak.
(5)
Ha a termelők visszavonják a kivágási támogatás iránti kérelmüket, vagy a kérelmükben feltüntetett területen lévő szőlőültetvényt csak részlegesen, vagy egyáltalán nem vágják ki, az veszélyezteti az ezen intézkedésre előirányzott közösségi pénzeszközök hatékony felhasználását. Az 555/2008/EK rendelet 70. cikkének (2) bekezdésében már előirányzott szankciókon túl indokolt rendelkezni arról, hogy a tagállamok úgy dönthessenek, hogy az érintett termelők kérelme a későbbi pénzügyi években ne kapjon elsőbbséget.
(6)
Az elfogadásra vonatkozó egységes százalékos arány alkalmazása aránytalan igazgatási terhet jelent a tagállamok számára, ha a kivágási kérelmek csak viszonylag kis területre vonatkoznak. Ezért indokolt a tagállamokat ennek az elfogadásra vonatkozó százalékos aránynak az alkalmazása alól mentesíteni, ha a támogatható kérelmek által érintett terület nem ér el egy bizonyos küszöbértéket.
(7)
Az 555/2008/EK rendelet VI. melléklete a szőlőültetvényekre az egységes támogatási rendszer (SPS) alapján kifizetett összegekre vonatkozó tájékoztatásról rendelkezik. Az említett rendelet VII. melléklete a szőlőültetvényekre vonatkozó SPS-kifizetések hatálya alá tartozó területre és a teljesített átlagos kifizetésre vonatkozó tájékoztatást ír elő. A jogosultságok kiosztását követően azonban már nem lehet különbséget tenni abban a tekintetben, hogy azokat eredetileg milyen földhasználatra osztották ki, és a kérelmezőknek sem kell feltüntetniük, hogy a szőlőterületeket az éves SPS-kérelmük alátámasztására használják-e. Ezen túlmenően a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK tanácsi rendeletben meghatározott egységes támogatási rendszer végrehajtására vonatkozó részletes szabályok megállapításáról szóló, 2004. április 21-i 795/2004/EK bizottsági rendelet (4) már rendelkezik az egységes támogatási rendszerre vonatkozó összesített információk Bizottsághoz történő benyújtásáról. Ezek az információk a szőlőterületekre is kiterjednek. Ezért az SPS-kifizetésekre vonatkozó információkat előíró sorokat az 555/2008/EK rendelet megfelelő táblázataiból el kell hagyni.
(8)
Az 555/2008/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 555/2008/EK rendelet a következőképpen módosul:
1.
a 2. cikk (2) bekezdése helyébe a következő szöveg lép:
„(2) A tagállamok tájékoztatják a Bizottságot a támogatási programnak az első albekezdésben említett tervezetéhez kapcsolódó nemzeti jogszabályaikról azok elfogadását vagy módosítását követően. Ez megtehető azon internetcím Bizottság számára történő bejelentésével, ahol az érintett jogszabály nyilvánosan elérhető”;
2.
a 10. cikk b) pontja helyébe a következő szöveg lép:
„b)
az intézkedés folytatása - a szükséges módosításokat követően - megfelel az e rendeletben megállapított feltételeknek.”;
3.
a 19. cikk helyébe a következő szöveg lép:
„19. cikk
Pénzgazdálkodás
(1) A támogatást akkor kell kifizetni, ha már megállapítást nyert, hogy az intézkedést vagy a támogatási kérelemben szereplő valamennyi intézkedést - az adott tagállam által az intézkedések végrehajtására vonatkozóan meghozott döntésekkel összhangban - végrehajtották, és a helyszínen ellenőrizték.
Amennyiben a támogatás általános szabályként csak az intézkedések összességének végrehajtását követően fizethető ki, az első albekezdéstől eltérve a támogatást ki kell fizetni egy-egy végrehajtott intézkedésre, ha a hátralévő intézkedések a 73/2009/EK tanácsi rendelet (5) 31. cikkében említett vis maior vagy rendkívüli körülmények következtében nem voltak végrehajthatók.
Amennyiben az ellenőrzések során fény derül arra, hogy a támogatási kérelemben szereplő intézkedések összességét a 73/2009/EK rendelet 31. cikkében említett vis maiortól vagy rendkívüli körülményektől eltérő okokból nem hajtották végre maradéktalanul, és ha az intézkedéscsomag részét képező egyes intézkedésekre már fizettek támogatást, a tagállamok visszavonják a kifizetett támogatást.
(2) A beruházási támogatás kedvezményezettjei az illetékes kifizető ügynökségtől kérhetik előleg átutalását, amenynyiben a nemzeti támogatási program rendelkezik ilyen lehetőségről.
Az előleg összege nem haladhatja meg a beruházáshoz kapcsolódó állami támogatás 20 %-át, és kifizetésének feltétele az előlegösszeg 110 %-ának megfelelő összegű bankgarancia, vagy azzal egyenértékű biztosíték letétbe helyezése. Azoknál a beruházásoknál azonban, amelyek esetében a támogatás odaítéléséről szóló egyedi határozatot 2009-ben vagy 2010-ben hozzák meg, az előleg összege elérheti az adott beruházáshoz kapcsolódó állami támogatás 50 %-át.
A biztosítékot fel kell szabadítani, ha az illetékes kifizető ügynökség megállapítja, hogy a beruházáshoz kapcsolódó állami támogatásnak megfelelő tényleges kiadás összege meghaladja az előleg összegét.
4.
a II. cím III. fejezete a következő 37a. cikkel egészül ki:
„37a. cikk
Állami támogatásra vonatkozó adatszolgáltatás
(1) E rendelet 5. cikkének (8) bekezdése, 16. cikkének harmadik bekezdése és 20. cikkének (1) bekezdésének második albekezdése ellenére a tagállamok, amikor az 1234/2007/EK tanácsi rendelet (6) 103n. cikkének (4) bekezdésével összhangban állami támogatást nyújtanak, a következőket közlik a Bizottsággal:
a)
adott esetben a Szerződés 87., 88. és 89. cikke alapján már engedélyezett, a programok végrehajtásához alkalmazandó támogatási intézkedések jegyzéke vagy a kérdéses nemzeti támogatás bejelentési kötelezettségek alóli mentesítésének oka;
b)
más esetekben a versenyszabályok alapján történő értékeléshez szükséges információk.
(2) Ha az (1) bekezdés a) pontja alkalmazandó, a tagállamok kitöltik a VIIIc. melléklet 1. táblázatát,
a)
feltüntetve, hogy a támogatást - a mezőgazdasági ágazatban folytatott elsődleges termelés vonatkozásában - a csekély összegű (de minimis) támogatásokról szóló 1535/2007/EK bizottsági rendelettel (7) vagy - a mezőgazdasági termékek feldolgozása és forgalmazása vonatkozásában - az 1998/2006/EK bizottsági rendelettel (8) összhangban nyújtják-e; vagy
b)
megadva a nyilvántartási számot és a 994/98/EK tanácsi rendelet (9) alapján elfogadott, az intézkedés bevezetésének alapját képező bizottsági mentesítési rendeletre való hivatkozást; vagy
c)
megadva az ügyszámot és azt a hivatkozási számot, amely alatt a Bizottság az intézkedést az EK-Szerződéssel összeegyeztethetőnek nyilvánította.
(3) Ha az (1) bekezdés b) pontja alkalmazandó, a tagállamok a következőket juttatják el a Bizottságnak:
a)
az 1234/2007/EK rendelet 103p., 103t. és 103u. cikkében említett, nemzeti támogatásban részesülő intézkedések mindegyike esetén a VIIIc. melléklet 2. táblázata;
b)
az 1234/2007/EK rendelet 103p. cikkében említettek szerinti, harmadik országok piacán végrehajtott promóciós intézkedésre nyújtott nemzeti támogatás esetén a VIIIc. melléklet 3. táblázata;
c)
az 1234/2007/EK rendelet 103t. cikkében említett szüreti biztosítási intézkedésre nyújtott nemzeti támogatás esetén a VIIIc. melléklet 4. táblázata;
d)
az 1234/2007/EK rendelet 103u. cikkében említett beruházási intézkedésre nyújtott nemzeti támogatás esetén a VIIIc. melléklet 5. táblázata.
(4) A VIIIc. melléklet bármelyik táblázata formájában közölt információknak a program teljes életciklusa során érvényesnek kell lenniük, a programok bármely későbbi megváltoztatásának sérelme nélkül.
(5) Az 1234/2007/EK rendelet 103n. cikkének (4) bekezdése ellenére és e rendelet 3. cikke (2) bekezdésének sérelme nélkül a nemzeti támogatást nyújtó tagállamok a jövőbeli támogatási programjukat a VIIIb. melléklet megfelelő táblázatainak legkésőbb 2009. október 15-ig történő kitöltésével módosítják. Ezekre a módosításokra az 1234/2007/EK rendelet 103k. cikkének (2) bekezdése alkalmazandó.
5.
a 70. cikk a következő bekezdéssel egészül ki:
„(3) Ha valamely adott pénzügyi évben egy termelő viszszavonja a kivágási támogatás iránti kérelmét, illetve a kérelemben feltüntetett területen található szőlőültetvényt csak részlegesen, vagy egyáltalán nem vágja ki, a tagállam határozhat úgy, hogy számára nem biztosít az 1234/2007/EK rendelet 85s. cikke (5) bekezdésének b) pontja szerint elsőbbséget egyetlen későbbi pénzügyi évben sem.”;
6.
a 71. cikk a következő bekezdéssel egészül ki:
„(3) Az (1) bekezdés sérelme nélkül az elfogadásra vonatkozó egységes százalékos arány nem alkalmazandó azokra a tagállamokra, amelyeknek az 1234/2007/EK rendelet 85s. cikkének (2) bekezdése szerinti értesítésében szereplő támogatható kérelmek 50 hektárnál kisebb területre vonatkoznak.”;
7.
a VI. melléklet egységes támogatási rendszerre vonatkozó első sorát el kell hagyni;
8.
a VII. melléklet egységes támogatási rendszerre vonatkozó első sorát el kell hagyni;
9.
a rendelet a VIIIb. melléklet után a VIIIc. melléklettel egészül ki, amelynek szövege e rendelet mellékletében szerepel.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Az 1. cikk (4) és (9) bekezdését 2009. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. augusztus 3-án.

Labels: 17
5
7
3
6